
A holland kór és lehetséges tüneteinek vizsgálata Oroszországban

Korunk gyorsan fejlődő, rohanó világában nehéz követni a mindennapjainkat körülölelő gazdasági eseményeket, a köztük fennálló kapcsolatokat és összefüggéseket, valamint magyarázatot adni az egymásra gyakorolt hatásokra.
Minden ország más és más: más problémákkal küzdenek – legyen az gazdasági vagy politikai -, ugyanakkor különböző lehetőségekkel is rendelkeznek, amiket a legjobban kell kihasználniuk. Sokszor azonban pont ez okozza a legnagyobb nehézséget: felismerni, hogy rosszul működik a gazdaság - mert az a ,,bőség zavarában szenved”-, nehezebb feladatnak bizonyulhat, mint egy adott problémára helyes megoldást találni.
A rossz gazdasági működés hátterében a közgazdászok által erőforrás átoknak (resource curse) nevezett jelenség áll, jelezvén, hogy a természeti adottságok, valamint azok helytelenül való felhasználása áldás helyett átok lehet egy adott ország számára. Az erőforrás átok okai között számtalan dologról olvashatunk, mind gazdasági-, mind politikai gazdaságtani tényezőkről. Kutatásomban csak a közgazdasági jelentőségű okokra szorítkozom, kimondottan a holland kór, mint az erőforrás átok gazdasági jellegű okának vizsgálatára Oroszország esetében.
Oroszország teljes gazdasága nagymértékben függ energetikai exportjától, tekintettel a nagy mennyiségű olaj- és gázipari termelésre, valamint az említett áruk magas világpiaci árára. Az energiaár-változások jelentős hatást gyakorolnak az ország lehetőségeire és egyértelműen meghatározzák későbbi magatartását is. Mindezen érvek alapján joggal merülhet fel bennünk a kérdés, hogy vajon Oroszország is fertőzött-e a holland kór nevű gazdasági jelenséggel. Vajon fellelhetők-e a tünetei - és ha igen, akkor valóban magyarázhatók-e a holland kór jellemző okaival vagy valami egészen más áll a háttérben - vagy csak a későbbiekben jelenthet fenyegető veszélyt. 



